**Geroji patirtis – iš stažuotės Suomijoje.**

2013 m. balandžio 22-26 dienomis *anglų kalbos mokytoja* ***Greta Jonaitienė*** dalyvavo stažuotėje Suomijoje. Mokytoja sėmėsi patirties lankydamasi įvairiose mokyklose, stebėdama mokymo(si) metodus, bendravimą ir švietimo tradicijas.

Suomijos švietimo sistemos esmė – pasitikėjimas, pagarba ir kiekvienam prieinamas mokslas. Mokytojo karjera susijusi ne tik su pradiniu pedagogų rengimu, bet apima ir visą gyvenimą trunkantį tobulinimąsi, todėl ši profesija ne tik itin gerbiama, bet ir labai atsakinga – pedagogams keliami aukšti reikalavimai. Taigi ir patys mokytojai, ir darbdaviai suinteresuoti profesinio tobulinimo kokybe ir aktyviai naudojasi visais būdais, kad ji tik gerėtų. Individualus mokytojo tobulėjimo planas yra kasmet aptariamas su mokyklos vadovu. Skatinama ne tik kolegų, bet ir mokyklų gerosios patirties sklaida. Mokyklose yra spec. poreikių mokytojas, psichologai ir patarėjai (konsultantai), kurie padeda mokiniams įsivertinti, numatyti savo mokymosi tikslus, karjerą. Mokytojų kvalifikacija yra pasitikima, jie gali rinktis savo darbo metodus. Mokyklos gyvenime itin aktyviai dalyvauja ir tėvai. Suomijoje mokslas ir išsilavinimas yra suvokiamas kaip atskiro žmogaus ir kartu visos visuomenės sėkmės ir gerovės pamatas, todėl mokiniai sąmoningai siekia įgyti žinių.

Stažuotės metu buvo aplankytos kelios suomių ir švedų mokyklos, o matyta švietimo sistema ir tradicijos iš tiesų negali nedaryti įspūdžio. Visų pirma akivaizdus skaitymo vertinimas. Mokyklose vaikai skatinami skaityti, rengiami įvairūs konkursai, varžybos, kuri klasė daugiau knygų perskaitys. Be to, yra skiriamas didžiulis dėmesys, kad mokykloje būtų sukurta jauki atmosfera, kad vaikai jaustųsi lyg namuose, nes mokykloje jie praleidžia didelę dalį savo laiko – po pamokų vyksta intensyvi popamokinė veikla.



Didelį įspūdį paliko švedų pradinėje mokykla (Boxbyskola) mažame Box miestelyje, kurioje tebuvo 65 mokiniai, 3 mokytojai, direktorė (kuri taip pat veda pamokas), 2 močiutės bei vienas senelis - pastarieji mokykloje yra padėjėjai savanoriai: ateina jiems paskirtu laiku ir padeda vaikams pavalgyti, paruošti pamokas, per pamokas atlikti tam tikras užduotis. Nustebino tai, jog Suomijos mokyklose dažnai yra neavimi batai ir mokiniai mūvi tik kojines.



Taip pat teko lankytis internacionalinėje mokykloje, kurioje taikomas holistinis mokymas. Šioje pagrindinėje mokykloje mokosi virš 50 įvairių tautybių moksleivių, kurių tėvai atvykę į Suomiją dirbti tam tikram laikui, tad pamokos vyksta tik anglų kalba. Verta pastebėti, jog mokytojų ir mokinių tarpusavio santykiai labai šilti, mokiniai nebijo klausti, diskutuoti, tačiau pamokų metu vyrauja tyla, moksleiviai kantrūs ir tolerantiški.



Na, o didžiausias įspūdis liko pamačius Lagstadskola - pagrindinę mokyklą Espoo miestelyje. Mokykla didelė, čia mokosi virš 500 mokinių. Pradinių klasių vaikai turi savo korpusą, kuris erdvus, šiltas, nes vaikai mūvi tik kojines. Kiekviena klasė turi mokytoją ir mokytojos pagalbininkę. Pamokos šioje mokykloje vyksta 75min. Jokių skambučių mokykloje nėra, mokytoja pradeda ir baigia pamoką. Pertraukos trunka 30min., tačiau mokiniai tuo metu ramiai žaidžia, vaikšto, bendrauja, o judresni gali išbėgti į kiemą. Žavi mokinių pagarba dirbantiems – norėdami ko nors paklausti, jie kelia rankas ir kantriai laukia.

Stažuotės metu mokytoja ne tik daug dirbo, pildė susitikimų dienoraščius, domėjosi švietimo sistema, bet ir domėjosi Suomijos kultūra, tradicijomis, papročiais. Parsivežusi savo įspūdžius iš šios stažuotės dalinasi gerąja patirtimi ir žiniomis su kolegomis.